संस्कृत विश्व की सर्वांगपूर्ण, सुसंस्कृत तथा प्राचीनतम भाषा है। इसकी बराबरी की कोई भी भाषा नहीं हो सकती। ग्रीक, लैटिन, अंग्रेजी, जर्मन, फारसी आदि सभी भाषाएँ इसी संस्कृत भाषा से प्रादुर्भूत हुई हैं। ऐसी महत्वपूर्ण और वैज्ञानिक आधार वाली भाषा का अध्ययन विश्व के सभी लोगों को इसलिए करना चाहिए क्योंकि उनकी अपनी-अपनी भाषाओं की उत्पत्ति की मूल यह संस्कृत भाषा ही है। साथ ही, संस्कृत भाषा में सर्वोत्तम अध्यात्मतत्व, विशुद्ध ज्ञान, सदाचार, परोपकार व भगवद्भक्ति के हजारों दुर्लभ गुणों का समावेश है। वेद, उपनिषद्, गीता, पुराण, वाल्मीकि रामायण, दर्शनशास्त्र, धर्मशास्त्र आदि सभी संस्कृत भाषा में ही रचे गए हैं। वास्तव में, मनुष्य जाति के कण्ठ और तालू आदि से प्राकृतिक रूप से सम्बन्ध रखने वाली यह विश्व की एकमात्र और ईश्वरीय भाषा है। इन सब गुणों के आधार पर संस्कृत को साक्षात् दैवी भाषा माना जा सकता है। इसकी महिमा अनन्त है और इसके अनन्त गुणों का शब्दों में वर्णन नहीं किया जा सकता।